**NÁRODNÁ RADA SLOVENSKEJ REPUBLIKY**

IX. volebné obdobie

**359**

**NÁVRH VLÁDY**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 323/2015 Z. z. o finančných nástrojoch financovaných z európskych štrukturálnych a investičných fondov a o zmene a doplnení niektorých zákonov v znení neskorších predpisov.**

Predkladá sa návrh zákona, ktorým sa mení a dopĺňa zákon č. 323/2015 Z. z. o finančných nástrojoch financovaných z európskych štrukturálnych a investičných fondov a o zmene a doplnení niektorých zákonov v znení neskorších predpisov.

Vláda SR na svojom rokovaní dňa 23. mája 2024:

1/ schválila na základe uznesenia č. 307/2024 Informáciu o stave implementácie európskych štrukturálnych a investičných fondov 2014 – 2020 a Programu Slovensko 2021 – 2027

k 10.05.2024, kde ministrovi pôdohospodárstva a rozvoja vidieka uložila v časti B.5 vypracovať v rámci Programu rozvoja vidieka Akčný plán opatrení (vecný a časový harmonogram), s cieľom zabezpečiť do konca roka 2024 vyčerpanie finančných prostriedkov vo výške 397 455 924 eur a Akčný plán opatrení predložiť na rokovanie vlády SR v termíne do 05.06.2024;

2/ vzala na vedomie Informáciu k Akčnému plánu opatrení s cieľom zabezpečiť vyčerpanie finančných prostriedkov z Programu rozvoja vidieka 2014 - 2022 (Číslo materiálu: UV-21684/2024), predloženú Ministerstvom pôdohospodárstva a rozvoja vidieka Slovenskej republiky.

Účelom predloženého legislatívneho návrhu je v rámci prijatých opatrení Ministerstvom pôdohospodárstva a rozvoja vidieka Slovenskej republiky v zmysle materiálu č. UV-21684/2024 Informácia k Akčnému plánu opatrení umožniť využitie finančných nástrojov financovaných z Európskeho poľnohospodárskeho fondu pre rozvoj vidieka a upraviť riadiace, implementačné a kontrolné mechanizmy ich vykonávania, za účelom akcelerácie čerpania projektových podpôr tak na úrovni Riadiaceho orgánu ako aj Pôdohospodárskej platobnej agentúry z Programu rozvoja vidieka 2014-2022.

Cieľom predloženého legislatívneho návrhu je súčasne zaviesť flexibilnejšiu a rýchlejšiu úpravu vracania finančných prostriedkov z finančného nástroja, resp. príspevku na finančný nástroj alebo jeho časti v prípade zistenia nezrovnalosti.

V prípade vzniku nezrovnalosti bolo v zmysle pôvodného znenia zákona nutné finančné prostriedky vracať celou štruktúrou subjektov zapojených do implementácie finančných nástrojov, čo bolo neflexibilné a časovo náročné. Navrhovaná úprava má zaviesť možnosť na každej úrovni implementácie finančných nástrojov vrátiť finančné prostriedky, pri ktorých bola identifikovaná nezrovnalosť, o úroveň vyššie a použiť znova subjektom, ktorý túto nezrovnalosť nespôsobil.

Vzhľadom na skutočnosť, že gestorom zákona č. 323/2015 Z. z. o finančných nástrojoch financovaných z európskych štrukturálnych a investičných fondov a o zmene a doplnení niektorých zákonov v znení neskorších predpisov je Ministerstvo financií Slovenskej republiky, návrh na skrátené legislatívne konanie a návrh na jeho zmenu a doplnenie predkladá na rokovanie vlády Slovenskej republiky minister financií.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, vzhľadom na to, že štátu hrozia značné hospodárske škody z dôvodu nevyčerpania finančných prostriedkov z Európskeho poľnohospodárskeho fondu pre rozvoj vidieka do konca roka 2024, navrhnúť Národnej rade Slovenskej republiky, aby sa o návrhu zákona, ktorým sa mení a dopĺňa zákon č. 323/2015 Z. z. o finančných nástrojoch financovaných z európskych štrukturálnych a investičných fondov a o zmene a doplnení niektorých zákonov v znení neskorších predpisov uzniesla v skrátenom legislatívnom konaní.

V Bratislave dňa 5. júna 2024.

**Robert Fico, v.r.**

predseda vlády Slovenskej republiky

**Ladislav Kamenický, v.r.**

minister financií Slovenskej republiky